**O B R A Z L O Ž E NJ E**

**Nacrta prijedloga odluke o socijalnoj skrbi**

 **Tijela državne uprave nadležna za izradu nacrta zakona i podzakonskih akata dužna su objaviti nacrt propisa, općeg akta odnosno drugog dokumenta**o kojem se provodi javno savjetovanje sa zainteresiranom javnošću.

 Normativni okvir za provedbu savjetovanja sa zainteresiranom javnošću u Republici Hrvatskoj određen je [Zakonom o pravu na pristup informacijama](http://narodne-novine.nn.hr/clanci/sluzbeni/2013_02_25_403.html) *(„Narodne novine“, broj: 25/13 i 85/15)* i [Kodeksom savjetovanja sa zainteresiranom javnošću u postupcima donošenja zakona, drugih propisa i akata](http://narodne-novine.nn.hr/clanci/sluzbeni/2009_11_140_3402.html) *(„Narodne novine“, broj 140/09)*.

 Te odredbe na odgovarajući način primjenjuju se i u postupku donošenja općih akata jedinica lokalne i područne (regionalne) samouprave i pravnih osoba s javnim ovlastima, kojima uređuju pitanja iz svog djelokruga rada, a kojima se neposredno ostvaruju potrebe građana ili druga pitanja od interesa za opću dobrobit građana.

 Sudjelovanje zainteresirane javnosti, u smislu Zakona i Kodeksa, obuhvaća četiri stupnja: informiranje, savjetovanje, uključivanje i partnerstvo.

###  Glavna svrha savjetovanja i uključivanja zainteresirane javnosti na svim razinama jest prikupljanje informacija o njihovim interesima, stavovima i prijedlozima  u vezi s određenom javnom politikom, a sve s ciljem da se konstruktivni i dobronamjerni prijedlozi ugrade u normativne akte i time pridonesu kvaliteti življenja pojedinih kategorija građana kao i lokalnoj zajednici u cjelini.

 Prijedlog ove Odluke o socijalnoj skrbi temelji se na Zakonu o socijalnoj skrbi *(„Narodne novine“, broj: 157/13, 152/14, 99/15, 52/16 i 16/17 - u daljnjem tekstu: Zakon)* i socijalnoj slici grada Zadra. Sukladno odredbama Zakona djelatnost socijalne skrbi obavljaju ustanove socijalne skrbi, uredi državne uprave u županiji, jedinice lokalne i područne (regionalne) samouprave, udruge, vjerske zajednice, druge pravne osobe, obrtnici i druge fizičke osobe koje obavljaju djelatnost socijalne skrbi, pod uvjetima i na način propisan Zakonom. Ministarstvo nadležno za poslove socijalne skrbi *(u daljnjem tekstu: Ministarstvo)* nadzire obavljanje djelatnosti socijalne skrbi, a u provođenju Zakona ima i druge propisane ovlasti.

 Sukladno odredbama Zakona jedinice lokalne samouprave dužne su sudjelovati u obavljanju djelatnosti socijalne skrbi u aktivnostima koje se odnose na: podmirenje troškova stanovanja, prehranu u pučkim kuhinjama i privremeni smještaj beskućnika u prihvatilište ili prenoćište, a sukladno Zakonu *(članak 117., stavak 5.)* „**mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno Zakonom, na način propisan njihovim** **općim aktom**, **ako u svom proračunu imaju za to osigurana sredstva“.**

 Dosad su, u okviru Socijalnog programa Grada Zadra, prava na novčane naknade i socijalne usluge bila regulirana pojedinačnim aktima (pravilnici, odluke, zaključci), a ovom Odlukom o socijalnoj skrbi namjera nam je na jednom mjestu, jednim općim aktom obuhvatiti sva prava koja se ostvaruju putem Upravnog odjela za socijalnu skrb i zdravstvo Grada Zadra, bez obzira na činjenicu jesu li propisana Zakonom kao obvezujuća ili su iznad standarda propisanih Zakonom. Kako bi Odluka bila što manje podložna promjenama, iznosi novčanih naknada za pojedina prava nisu ugrađeni u ovu Odluku. Naime, gradonačelnik će u okviru svojih ovlasti za svaku proračunsku godinu određivati visinu iznosa novčanih naknada, što će ovisiti o trenutnim potrebama u lokalnoj zajednici kao i o dinamici punjenja proračuna.

 Primjenom ove Odluke, bez obzira na globalnu krizu koja se još uvijek negativno odražava na stanje u gospodarstvu, ne samo da će se zadržati dosegnuti standardi, nego će se čak i povećati socijalne potpore uz osiguranje relevantnih pomoći za podmirivanje osnovnih životnih potreba socijalno ugroženim i siromašnim osobama koje nemaju vlastitih prihoda ili su im prihodi nedostatni za ostvarivanje osnovnih životnih potreba. U Odluku je ugrađen i niz drugih potpora i osobama koje, bez obzira na socijalni status, socijalnu skrb primaju u svrhu zadovoljenja specifičnih potreba, nastalih uglavnom zbog invaliditeta, starosti, psihičke bolesti, ovisnosti kao i djeci s razvojnim poteškoćama, djeci bez odgovarajuće roditeljske skrbi, mladeži s poremećajima u ponašanju, žrtvama obiteljskog nasilja itd*.*

 Pored svega navedenog, ugradnjom u Odluku relevantnih obiteljskih potpora vodilo se računa i o osnaživanju obitelji kao osnovne stanice društva. Između ostalog, povećane su naknade za novorođenčad, uvedene su socijalne i populacijske mjere kao olakšice za boravak djece u predškolskim ustanovama itd.

Odluka sa svim pravima*,* korisnicima, uvjetima, načinom ostvarenja, nadležnošću i postupcima za ostvarenje tih pravadostavlja sezainteresiranoj javnosti – na razmatranje.

**Rok za očitovanje zainteresirane javnosti je zaključno s danom 7. prosinca 2017. godine.**

 Adresa e-pošte na koju se šalju očitovanja zainteresirane javnosti:

mario.pesut@grad-zadar.hr

jakov.vidovic@grad-zadar.hr i

nada.gauta@grad-zadar.hr.

 Upravni odjel za socijalnu skrb i zdravstvo Grada Zadra će svakom od zainteresiranih građana koji dostave svoje prijedloge i primjedbe dostaviti sažeto objedinjeno obrazloženje neprihvaćenih primjedbi na određene odredbe Nacrta prijedloga odluke o socijalnoj skrbi.